Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 826/10/3306	Považská Bystrica, 11.9.2013
EEČ : 2-26-133-2013

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 6.12.2010, spisová značka Pv 826/10/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 07. augusta 2010 asi o 15.45 h úmyselne poškodil osobné motorové vozidlo značky Opel Zafira, ev. čísla XXXXX, majiteľa XXXXX, ktoré v tom čase stálo uzamknuté a zaparkované na neoznačenom a neoplotenom pozemku v obci Záskalie, časť zv. "Bazalie", vedľa prístupovej cesty tak, že okolo prednej nápravy ľavého predného kolesa pripevnil textilný popruh, ktorého druhý koniec upevnil za svoje osobné motorové vozidlo značky Mitsubishi Pajero  ev. čísla XXXXX a pomocou tohto vozidla odtiahol osobné motorové vozidla zn. Opel Zafira, ktoré bolo riadne zabrzdené a malo zaradený rýchlostný prevodový stupeň, po členitom teréne do vzdialenosti asi 20 m, čím XXXXX, trvale bytom XXXXX, XXXXX, prechodne bytom XXXXX, XXXXX, spôsobil poškodením jeho osobného motorového vozidla, konkrétne časti motora a spojky, prevodovky, prednej nápravy a riadenia, skrine a výbavy karosérie a pneumatiky škodu celkom 865,- €

Uznesením prokurátora Okresnej prokuratúry XXXXX zo dňa 6.12.2010, spisová značka Pv 826/10/3306, bola určená obvinenému skúšobná doba v trvaní 12 mesiacov.
Odôvodnenie:
	Námestník okresnej prokurátorky v Pov. Bystrici uznesením sp. zn. Pv 826/2010 zo dňa 06.12.2010 podľa § 216 ods. 1 písm. a, b, c/ Tr. por.,  podmienečne zastavil trestné stíhanie obv. XXXXX za prečin poškodzovania cudzej veci podľa § 245 ods. 1 Tr. zák. na tom skutkovom základe, ako je uvedené vo výroku tohto uznesenia.  

	Pri rozhodnutí o podmienečnom zastavení trestného stíhania bola obv. XXXXX podľa § 216 ods. 2 Tr. por. určená skúšobná doba v trvaní jedného  /1/ roka,  ktorá začala plynúť právoplatnosťou tohto rozhodnutia, teda dňa 28.12.2010. 
		
V priebehu plynutia skúšobnej doby a následne aj po jej skončení boli k osobe obvineného zabezpečené správy z OR PZ, Odboru kriminálnej polície XXXXX, Obvodného oddelenia PZ XXXXX, OR PZ, Odboru kriminálnej polície XXXXX a Obvodného úradu, odboru všeobecnej vnútornej správy XXXXX. Tiež bol na obvineného zabezpečený aktuálny odpis z registra trestov. Z týchto správ a podkladov je zrejmé, že obv. XXXXX bol v priebehu roku 2011 príslušným policajným orgánom celkom trikrát postihnutý za priestupok proti bezpečnosti a plynulosti v cestnej premávke podľa § 16 ods. 4 Zákona č. 8/2009 Z. z. , teda za rýchlosť jazdy, a to vždy blokovou pokutou. Tiež bolo zistené, že pod č. XXXXX bolo voči nemu vyšetrovateľom OR PZ, Odboru kriminálnej polície XXXXX, ako voči obvinenému vedené trestné stíhanie za spolupáchateľstvo zločinu krádeže podľa § 20, § 212 ods. 1, 4 písm. a/ Tr. zák., neskôr prekvalifikované na prečin krádeže podľa § 212 ods. 2 písm. a/, ods. 3 písm. a/ Tr. zák., a to za skutok, ktorého sa mal dopustiť dňa 09.04.2011, teda počas plynutia skúšobnej doby podmienečne zastaveného trestného stíhania. Zo správy vyšetrovateľa OR PZ, Odboru kriminálnej polície XXXXX a z priloženého uznesenia prokurátora Okresnej prokuratúry XXXXX však vyplýva, že predmetné trestné stíhanie obv. XXXXX prokurátor Okresnej prokuratúry XXXXX uznesením sp. zn. 3Pv 355/11 zo dňa 25.03.2013, právoplatným dňa 12.04.2013, podľa § 215 ods. 1 písm. c/ Tr. por. zastavil z dôvodu, že je nepochybné, že skutok nespáchal obvinený.  Obv. XXXXX po právoplatnosti uznesenia o podmienečnom zastavení trestného stíhania, teda po 28.12.2010 nespáchal žiadny priestupok majetkového charakteru a nebol trestne stíhaný a následne právoplatne odsúdený za žiadny iný trestný čin. 

	Obvinený XXXXX škodu spôsobenú trestným činom v plnej výške uhradil v priebehu prípravného konania.  

Podľa § 217 ods. 1  Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to  aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

U obv. XXXXX boli jednoznačne splnené všetky podmienky stanovené § 217  ods. 1 Tr. por. tým, že v priebehu skúšobnej doby viedol riadny život, a preto som rozhodol tak, ako je uvedené vo výroku tohto uznesenia. Samotnú skutočnosť, že počas skúšobnej doby bol celkom 3-krát príslušným orgánom postihnutý za priestupok proti bezpečnosti a plynulosti v cestnej premávke som nevyhodnotil ako dôvod konštatovania, že v priebehu skúšobnej doby neviedol riadny život. 

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do 3 dní od jeho oznámenia prostredníctvom Okresnej prokuratúry v Pov. Bystrici na Krajskú prokuratúru v Trenčíne. Sťažnosť má odkladný účinok.

Mgr. Peter Horváth
prokurátor